Folketing
2003-05-27

Så det går i mange henseender den rigtige vej med hensyn til stadig større skepsis over for at slippe disse GMO-planter løs i naturen. Det ligger samtidig sådan, at vi har fået oplyst, at hovedparten af de ansøgninger om godkendelse af nye GMO'er, som ligger til behandling i EU, er GMO'er, som er resistente over for brug af Roundup. Det vil sige, at det er GMO'er, der er konstrueret på en sådan måde, at de lægger op til en øget anvendelse af sprøjtemidlet Roundup og dermed også til en øget forurening af naturen. Netop derfor er det så utrolig vigtigt, at moratoriet bliver opretholdt, således at der ikke pludselig sker en stribe godkendelser af gensplejsede planter, som vil trække en forøget vandforurening med sig i naturen, også i Danmark. Vi afventer så stadig at få rapporten om sameksistens fra regeringens side.